text: Stjålet traktor tilbage i Urup
  11 januar 2012 kl. 11.30
  Den stjålne Case Magnum-traktor, der forsvandt torsdag, er nu fundet og leveret tilbage til dens ejermand. Traktoren blev fundet ved Nibe i Nordjylland.
  - Det er jeg ganske godt tilfreds med, siger Erik Andreasen, ejer af traktoren.
  Erik Andreasen, der bruger maskinen til traktortræk, udlovede en dusør på 5000 kr. for oplysninger, der kunne føre frem til tyvene. 
  Det var en korrespondance på Facebook mellem de skyldige, der ledte frem til én af de unge drenge, der stod bag tyveriet af traktoren. 
  Samtalen på Facebook blev opdaget af en bekendt af Erik Andreasen. Han havde en mistanke om, at det var Erik Andreasens traktor, der var samtaleemnet. En mistanke, der viste sig at være sand.
  
  Ingen alvorlige skader
  Traktoren, der har en værdi af 250.000 kroner, har kørt over 170 km. fra Urup til Nibe. 
  - Den trænger til et par nye dæk, men den har ikke fået nogen alvorlige skader, siger Erik Andreasen og fortæller, at han også må ud og købe nye nummerplader, fordi tyvene har skaffet sig af med de gamle.
  